**პროექტი**

**საქართველოს მთავრობის**

**დადგენილება N**

**2020 წლის ----- ----------**

**ქ. თბილისი**

**პროფესიის სტანდარტის/პროფესიის სტანდარტების შემუშავებისა და დამტკიცების წესის განსაზღვრის შესახებ**

**მუხლი 1.**

,,პროფესიული განათლების შესახებ“ საქართველოს კანონის 21-ე მუხლის ,,მ“ ქვეპუნქტის შესაბამისად, დამტკიცდეს თანდართული “პროფესიის სტანდარტის/პროფესიის სტანდარტების შემუშავებისა და დამტკიცების წესი”.

**მუხლი 2.**

დადგენილება ამოქმედდეს გამოქვეყნებისთანავე.

**პრემიერ - მინისტრი გიორგი გახარია**

**პროფესიის სტანდარტის/პროფესიის სტანდარტების შემუშავებისა და დამტკიცების წესი**

**თავი I**

**ზოგადი დებულებები**

**მუხლი 1. რეგულირების სფერო**

პროფესიის სტანდარტის/პროფესიის სტანდარტების (შემდგომში - სტანდარტი) შემუშავებისა და დამტკიცებისწესი (შემდგომში - წესი) განსაზღვრავს სტანდარტის შემუშავების, არსებულ სტანდარტში ცვლილების შეტანის, სტანდარტის დამტკიცებისა და მისი გაუქმების წესებს და პროცედურას.

**მუხლი 2. ტერმინთა განმარტება**

1. ამ წესის მიზნებისათვის მასში გამოყენებულ ტერმინებს აქვს „პროფესიული განათლების შესახებ“ საქართველოს კანონითა და ამ მუხლის მე-2 პუნქტით გათვალისწინებული მნიშვნელობა.

2. ამ წესის მიზნებისათვის მასში გამოყენებულ ტერმინებს აქვს შემდეგი მნიშვნელობა:

ა) ინიციატორი - სახელმწიფო დაწესებულება, ფიზიკური ან იურიდიული პირი, რომელიც:

ა.ა) წარადგენს დასაბუთებულ დასკვნას ახალი სტანდარტის შემუშავების საჭიროების თაობაზე და გამოხატავს შესაბამისი სტანდარტის შემუშავების მზაობას;

ა.ბ) გამოხატავს მზაობას ახალი სტანდარტის შემუშავების თაობაზე;

ა.გ) წარადგენს ინიციატივას არსებულ სტანდარტში ცვლილების შეტანის თაობაზე;

ა.დ) წარადგენს ინიციატივას არსებული სტანდარტის გაუქმების თაობაზე.

ბ) დარგობრივი უნარების ორგანიზაცია - იურიდიული პირი, რომელიც მაკოორდინირებელი უწყების მიერ მინიჭებული უფლებამოსილების საფუძველზე მოიპოვებს დარგობრივი უნარების ორგანიზაციის სტატუსს და ახორციელებს ამ წესით განსაზღვრულ უფლებამოსილებებს;

გ) დარგობრივი უნარების ორგანიზაციების რეესტრი - მაკოორდინირებელი უწყების მიერ ადმინისტრირებული ელექტრონული ბაზა, რომელშიც რეგისტრირებულია ყველა დარგობრივი უნარების ორგანიზაცია და რომელიც საჯარო და ხელმისაწვდომია ნებისმიერი პირისთვის;

დ) სტანდარტის შემუშავების მეთოდოლოგია - ვალიდურობის, სანდოობისა და ეთიკურობის პრინციპების დაცვით შემუშავებული სტანდარტის შექმნის მეთოდი;

ე) ელექტრონული სისტემა - სტანდარტის შემუშავების, განხილვისა და დამტკიცების პროცესის (გარდა ამ წესის მე-11 მუხლით განსაზღვრულ შემთხვევებში სტანდარტის შემუშავებისა) ელექტრონულ ფორმატში წარმართვის მიზნით შექმნილი სისტემა;

ვ) სტანდარტების რეესტრი - მაკოორდინირებელი უწყების მიერ ადმინისტრირებული ელექტრონული ბაზა, რომელშიც რეგისტრირებულია ამ წესის შესაბამისად დამტკიცებული სტანდარტის შემუშავების საჭიროების თაობაზე დასკვნები და ყველა სტანდარტი.

**თავი II**

**სტანდარტის შემუშავების, მასში ცვლილების შეტანის, სტანდარტის გეგმიური გადახედვის და სტანდარტის გაუქმების პროცესში მონაწილე ორგანოები**

**მუხლი 3. სტანდარტის შემუშავების, მასში ცვლილების შეტანის, სტანდარტის გეგმიური გადახედვის და სტანდარტის გაუქმების პროცესში მონაწილე ორგანოები**

1. სტანდარტის შემუშავების, მასში ცვლილების შეტანის, სტანდარტის გეგმიური გადახედვის და სტანდარტის გაუქმების პროცესის შეუფერხებლად წარმართვის მიზნით ამ წესით გათვალისწინებული ორგანოები ახორციელებენ ამავე წესით განსაზღვრულ ფუნქციებს.

2. საქართველოს მთავრობა უზრუნველყოფს მაკოორდინირებელი უწყების დაფინანსებისათვის საჭირო სახსრების გამოყოფას საქართველოს სახელმწიფო ბიუჯეტიდან.

3. მაკოორდინირებელი უწყება:

ა) პასუხისმგებელია სტანდარტის შემუშავების სისტემის კოორდინაციაზე;

ბ) უზრუნველყოფს თავის სტრუქტურაში სპეციალური სტრუქტურული ერთეულის (დეპარტამენტის ან სხვა) შექმნას, რომელიც ახორციელებს ამ წესით გათვალისწინებულ მაკოორდინირებელი უწყების უფლებამოსილებებს, ამზადებს მაკოორდინირებელი უწყების ინდივიდუალური ადმინისტრაციულ-სამართლებრივი აქტით დასამტკიცებელ საკითხებს, ახორციელებს სტანდარტის შემუშავების სისტემაში ჩართული სუბიექტების/დარგობრივი უნარების ორგანიზაციების მუშაობის ორგანიზაციულ მხარდაჭერას, ასევე მაკოორდინირებელი უწყების ინდივიდუალური ადმინისტრაციულ-სამართლებრივი აქტით განსაზღვრულ სხვა უფლებამოსილებებს;

გ) ადგენს სტანდარტის შემუშავების საჭიროების შეფასების წესს და მეთოდოლოგიას;

დ) განსაზღვრავს დარგობრივი უნარების ორგანიზაციების შერჩევის კრიტერიუმებს, დარგობრივი უნარების ორგანიზაციების შერჩევისა და მათთვის ამ წესის საფუძველზე მინიჭებული უფლებამოსილების შეწყვეტის წესს;

ე) აწარმოებს დარგობრივი უნარების ორგანიზაციების რეესტრს და ადგენს მისი წარმოების წესს და პირობებს;

ვ) ამ წესით განსაზღვრულ შემთხვევებში შეიმუშავებს სტანდარტს;

ზ) ამტკიცებს სტანდარტს და უზრუნველყოფს მის რეგისტრაციას სტანდარტების რეესტრში;

თ) განსაზღვრავს სტანდარტის შემუშავებისთვის ინიციატორის მიერ გასაწევი/გაწეული ხარჯების მაკოორდინირებელი უწყების ბიუჯეტიდან თანადაფინანსების წესს და პირობებს;

ი) ქმნის სტანდარტების რეესტრს და ადგენს მისი წარმოების წესს და პირობებს;

კ) უზრუნველყოფს ელექტრონული სისტემის შეუფერხებელ ფუნქციონირებას;

ლ) ახორციელებს ამ წესით განსაზღვრულ სხვა უფლებამოსილებებს.

4. საქართველოს ეკონომიკისა და მდგრადი განვითარების სამინისტრო:

ა) უზრუნველყოფს ქვეყანაში შრომის ბაზრის ტენდენციების, კარიერული დაგეგმვისა და პროფესიების თაობაზე შრომის ბაზრის საინფორმაციო სისტემის მეშვეობით დამუშავებული განახლებული ინფორმაციის მაკოორდინირებელი უწყებისთვის მიწოდებას;

ბ) ახორციელებს საქართველოს შრომის ბაზარზე არსებული მდგომარეობის შესწავლას და შეფასებას, შრომის ბაზრის მოთხოვნის კვლევას და ანალიზს და შესაბამისი ინფორმაციის მაკოორდინირებელი უწყებისთვის მიწოდებას;

გ) კერძო სექტორთან თანამშრომლობით ახორციელებს შრომის ბაზარზე მოთხოვნადი პროფესიებისა და კვალიფიკაციების გამოვლენას და შესაბამისი რეკომენდაციების მომზადება დაინტერესებული უწყებებისთვის.

**მუხლი 4. დარგობრივი უნარების ორგანიზაცია**

1.მაკოორდინირებელი უწყების ინდივიდუალური ადმინისტრაციულ-სამართლებრივი აქტით დამტკიცებული წესის შესაბამისად, მაკოორდინირებელი უწყება ეკონომიკური საქმიანობის ან/და დასაქმების სფეროების შესაბამისად უზრუნველყოფს დაინტერესებული იურიდიული პირისთვის დარგობრივი უნარების ორგანიზაციის სტატუსისა და ამ წესით განსაზღვრული უფლებამოსილებების განხორციელების უფლების მინიჭებას.

2. იურიდიული პირს ამ წესით განსაზღვრული უფლებამოსილებების განხორციელების უფლება შეიძლება მიენიჭოს მხოლოდ იმ შემთხვევაში, თუ:

ა) დასტურდება მისი კომპეტენცია ამ წესით განსაზღვრული უფლებამოსილებების განხორციელების საკითხებში;

ბ) იურიდიული პირის სახელით, ამ წესით განსაზღვრული გადაწყვეტილებების მიმღები ორგანოების შემადგენლობა დაკომპლექტებულია შესაბამისი ეკონომიკური საქმიანობის ან/და დასაქმების სფეროს წარმომადგენლებით თანასწორობის პრინციპის გათვალისწინებით.

3. მაკორდინირებელი უწყება უზრუნველყოფს დარგობრივი უნარების ორგანიზაციების რეესტრის წარმოებას, სადაც ასევე აისახება ინფორმაცია აღნიშნული სტატუსის გაუქმების თაობაზე.

4. დარგობრივი უნარების ორგანიზაციის სტატუსისა და ამ წესით გათვალისწინებული უფლებამოსილებების განხორციელების უფლების მინიჭება ძალაშია რეესტრში რეგისტრაციის დღიდან.

5. დარგობრივი უნარების ორგანიზაცია მონაწილეობს საქართველოს ეკონომიკისა და მდგრადი განვითარების სამინისტროს მიერ შრომის ბაზრის კვლევის მიზნით გამართულ ღონისძიებებში.

6. თუ ეკონომიკური საქმიანობის ან/და დასაქმების რომელიმე სფეროში მოქმედი იურიდიული პირი არ/ვერ მოიპოვებს ამ წესისა და მის საფუძველზე მინიჭებული უფლებამოსილების განხორციელების უფლებას, შესაბამისი დარგობრივი უნარების ორგანიზაციის უფლებამოსილებებს განახორციელებს მაკოორდინირებელი უწყება, დარგობრივი უნარების ორგანიზაციების შერჩევისა და მათი საქმიანობის განხორციელების ამ წესით განსაზღვრული პრინციპების დაცვით.

**თავი III**

**სტანდარტის შემუშავება და დამტკიცება**

**მუხლი 5. სტანდარტის შემუშავების საჭიროების შეფასება**

1. სტანდარტის შემუშავების პროცესი იწყება მაკოორდინირებელი უწყების ან ინიციატორის მიერ სტანდარტის შემუშავების საჭიროების შეფასებით - სტანდარტის შემუშავების საჭიროების თაობაზე დასკვნის მომზადებით, რომელიც უზრუნველყოფს შრომის ბაზარზე პროფესიებსა და კომპეტენციებზე მოთხოვნის ანალიზს.

2. ნებისმიერი პირი უფლებამოსილია მიმართოს მაკოორდინირებელ უწყებას და წარუდგინოს სტანდარტის მომზადების საჭიროების შეფასებისთვის გამოსადეგი ინფორმაცია, რომელიც შესაძლოა მაკოორდინირებელი უწყების მიერ გამოყენებული იქნას სტანდარტის მომზადების საჭიროების თაობაზე დასკვნის მომზადების მიზნებისთვის.

3. სტანდარტის შემუშავების საჭიროების შეფასება ეკონომიკური საქმიანობის სახეების შესახებ საქართველოს ეროვნული კლასიფიკატორის (NACE 2:0) და დასაქმების საერთაშორისო კლასიფიკატორის (ISCO-08) ნებისმიერი სფეროსთვის უნდა განხორციელდეს მაკოორდინირებელი უწყების მიერ დამტკიცებული სტანდარტის შემუშავების საჭიროების შეფასების წესის შესაბამისად და მეთოდოლოგიის გამოყენებით.

4. სტანდარტის შემუშავების საჭიროების შეფასების მეთოდოლოგია უნდა უზრუნველყოფდეს პროფესიებსა და კომპეტენციებზე მოთხოვნის იდენტიფიცირების შესაძლებლობას და ითვალისწინებდეს მინიმუმ საქართველოს ეკონომიკისა და მდგრადი განვითარების სამინისტროს შრომის ბაზრის საინფორმაციო სისტემის კვლევებს (არსებობის შემთხვევაში), საჭიროებისამებრ მაკოორდინირებელი უწყების ან/და ინიციატორის მიერ განხორციელებულ თვისებრივ ან რაოდენობრივ კვლევებს ან/და სხვა გარემოებებს.

5. სტანდარტის შემუშავების საჭიროების თაობაზე მაკოორდინირებელი უწყების/ინიციატორის მიერ წარდგენილი დასკვნა უნდა ითვალისწინებდეს უკვე არსებული შესაბამისი სტანდარტის/სტანდარტების ანალიზს იმის დასადგენად, საჭიროა ახალი სტანდარტის შემუშავება, თუ არსებულის განახლება, ასევე მიდგომებს, რა შემთხვევაში უნდა მოხდეს საჭიროების დაკმაყოფილება ახალი სტანდარტის შემუშავების ან არსებული სტანდარტის განახლების საფუძველზე.

6. სტანდარტის შემუშავების საჭიროების შეფასების საფუძველზე მაკოორდინირებელი უწყების/ინიციატორის მიერ წარდგენილი სტანდარტის შემუშავების საჭიროების თაობაზე დასკვნა შეიძლება ითვალისწინებდეს, რომ:

ა) არსებობს ახალი სტანდარტის შემუშავების საჭიროება;

ბ) არსებობს მოქმედი სტანდარტის განახლების საჭიროება.

გ) არსებობს მოქმედი სტანდარტის გაუქმების საჭიროება.

7. ინიციატორი, სტანდარტის შემუშავების საჭიროების თაობაზე დასკვნის წარდგენასთან ერთად გამოხატავს შესაბამისი სტანდარტის შემუშავების მზაობას და წარადგენს ამ წესის მე-6 მუხლის მე-2 და მე-3 პუნქტებით განსაზღვრულ დოკუმენტაციას.

8. მაკოორდინირებელი უწყების/ინიციატორის მიერ სტანდარტის შემუშავების საჭიროების თაობაზე დასკვნა წარედგინება შესაბამის დარგობრივი უნარების ორგანიზაციას, რომელიც წარდგენილ დასკვნასთან დაკავშირებით, მისი წარდგენიდან არაუგვიანეს 1 თვის ვადაში, გასცემს დადებით ან უარყოფით რეკომენდაციას. თუ რეკომენდაციის გასაცემად აუცილებელია მეტი ვადა, დარგობრივი უნარების ორგანიზაცია, აღნიშნული ვადის გასვლამდე იღებს გადაწყვეტილებას რეკომენდაციის გაცემის ვადის არაუმეტეს ერთი თვის ვადით გახანგრძლივების თაობაზე.

9. დარგობრივი უნარების ორგანიზაცია დადებით რეკომენდაციას გასცემს, თუ სტანდარტის საჭიროების შეფასება განხორციელდა ამ მუხლის შესაბამისად განსაზღვრული სტანდარტის საჭიროების შეფასების მეთოდოლოგიის გამოყენებით და მისი შემუშავებისას დაცული იყო ამ წესით განსაზღვრული სხვა მოთხოვნები. დარგობრივი უნარების ორგანიზაციის უარყოფითი რეკომენდაციის შემთხვევაში, შესაბამისად მაკოორდინირებელ უწყებას/ინიციატორს წარედგინება შენიშვნები დასკვნასთან დაკავშირებით, რაც წარმოადგენს შესაბამისი წარმოების შეწყვეტის საფუძველს.

10. დარგობრივი უნარების ორგანიზაციის დადებითი რეკომენდაციის შემთხვევაში სტანდარტის შემუშავების საჭიროების თაობაზე დასკვნა წარედგინება მაკოორდინირებელ უწყებას დასამტკიცებლად.

11. სტანდარტის შემუშავების საჭიროების თაობაზე დასკვნის დამტკიცების შესახებ მაკოორდინირებელი უწყების ინდივიდუალური ადმინისტრაციულ-სამართლებრივი აქტი და შესაბამისი დასკვნა ქვეყნდება სტანდარტების რეესტრში, რომელიც საჯარო და ხელმისაწვდომია ნებისმიერი პირისთვის.

12. თუ სტანდარტის შემუშავების საჭიროების თაობაზე მაკოოორდინირებელი უწყების მიერ შემუშავებული დასკვნის სტანდარტების რეესტრში გამოქვეყნებიდან 30 კალენდარული დღის ვადაში მაკოორდინირებელ უწყებას არ წარედგინება ინიციატივა სტანდარტის შემუშავების მზაობას თაობაზე, შესაბამისი სტანდარტის შემუშავება განხორციელდება მაკოორდინირებელი უწყების მიერ.

13. თუ სტანდარტის შემუშავების საჭიროების დადგენიდან 6 თვის განმავლობაში არ მოხდა სტანდარტის პროექტის დარგობრივი უნარების ორგანიზაციისთვის წარდგენა, აღნიშნული სტანდარტის შემუშავების საჭიროების შეფასება უნდა მოხდეს განმეორებით.

**მუხლი 6. სტანდარტის შემუშავება**

1. სტანდარტის პროექტის შემუშავება ხდება მაკოორდინირებელი უწყების ან ინიციატორის მიერ.

2. ინიციატორი, სტანდარტის შემუშავების მზაობის გამოხატვის მიზნით მაკოორდინირებელ უწყებას წარუდგენს შესაბამის განცხადებას, დასკვნას სტანდარტის შემუშავების საჭიროების თაობაზე და დასაბუთებას საკუთარი ფინანსური რესურსით ან/და მაკოორდინირებელი უწყების თანადაფინანსების გამოყენებით სტანდარტის შემუშავების შესაძლებლობის თაობაზე. სტანდარტის შემუშავების საჭიროების თაობაზე დასკვნის წარდგენა არ მოითხოვება ამ წესის მე-5 მუხლის მე-12 პუნქტით განსაზღვრულ შემთხვევაში.

3. ამ მუხლის პირველი პუნქტით გათვალისწინებულ განცხადებაში მითითებული უნდა იყოს:

ა) სტანდარტის დასახელება;

ბ) დასაქმების სფერო;

გ) სტანდარტის შემუშავების და მაკოორდინირებელი უწყებისთვის დასამტკიცებლად წარდგენის ვადა;

დ) ინფორმაცია სტანდარტის შემუშავების მეთოდოლოგიის შესახებ;

ე) მაკოორდინირებელი უწყების მიერ განსაზღვრული სხვა ინფორმაცია.

4. ამ მუხლის მე-2-მე-3 პუნქტების შესაბამისად წარდგენილი ინფორმაციის საფუძველზე, ამ წესის მე-5 მუხლის შესაბამისად ხორციელდება სტანდარტის შემუშავების საჭიროების შეფასება.

5. სტანდარტის შემუშავების საჭიროების დადგენის შემთხვევაში, მაკოორდინირებელი უწყება ითანხმებს მაკოორდინირებელი უწყებისთვის სტანდარტის პროექტის წარდგენის ვადას და წყვეტს სტანდარტის შემუშავების პროცესის თანადაფინანსების საკითხებს.

6. ინიციატორი, მაკოორდინირებელი უწყების მიერ შეთანხმებულ ვადაში მაკოორდინირებელ უწყებას ელექტრონული სისტემის მეშვეობით წარუდგენს:

ა) განცხადებას;

ბ) შემუშავებული სტანდარტის პროექტს;

გ) ინფორმაციას სტანდარტის შემუშავებისას გამოყენებული მეთოდოლოგიის შესახებ, რომელიც შესაბამისობაშია ვალიდურობის, სანდოობისა და ეთიკურობის პრინციპებთან და აღნიშნული მეთოდოლოგის გამოყენების დამადასტურებელ დოკუმენტაციას;

დ) მაკოორდინირებელი უწყების მიერ განსაზღვრულ სხვა ინფორმაციას/დოკუმენტაციას.

7. მაკოორდინირებელი უწყების/ინიციატორის მიერ შემუშავებული სტანდარტის პროექტი არ უნდა იმეორებდეს უკვე არსებულ სტანდარტს, ან სრულად ან მეტწილად არ უნდა ფარავდეს მას. სტანდარტის პროექტი შედგენილი უნდა იყოს მაკოორდინირებელი უწყების ინდივიდუალური ადმინისტრაციულ-სამართლებრივი აქტით განსაზღვრული ფორმის შესაბამისად.

8. მაკოორდინირებელი უწყების/ინიციატორის მიერ შემუშავებული სტანდარტის პროექტს განიხილავს შესაბამისი დარგობრივი უნარების ორგანიზაცია, რომელიც უფლებამოსილია წარდგენილ სტანდარტის პროექტში შეიტანოს ცვლილებები, რაც აისახება დარგობრივი უნარების ორგანიზაციის სხდომის ოქმში.

9. დარგობრივი უნარების ორგანიზაცია, წარდგენილი დოკუმენტაციის შესწავლისა და ზეპირი მოსმენის სხდომის გამართვის საფუძველზე, წარდგენილ სტანდარტის პროექტთან დაკავშირებით გასცემს დადებით ან უარყოფით რეკომენდაციას. დარგობრივი უნარების ორგანიზაცია დადებით რეკომენდაციას გასცემს, თუ სტანდარტის პროექტი შემუშავებულია ამ წესის შესაბამისად განსაზღვრული სტანდარტის შემუშავების მეთოდოლოგიის გამოყენებით და მისი შემუშავებისას დაცული იყო ამ წესით განსაზღვრული სხვა მოთხოვნები.

10. დარგობრივი უნარების ორგანიზაციის ზეპირი მოსმენის სხდომა საჯაროა. დაინტერესებული მხარე უფლებამოსილია, მონაწილეობა მიიღოს დარგობრივი უნარების ორგანიზაციის სხდომაში.

11. სტანდარტის შემუშავებისას გამოყენებული მეთოდოლოგიის შესაბამისობა ვალიდურობის, სანდოობისა და ეთიკურობის პრინციპებთან დგინდება მაკოორდინირებელი უწყების დაკვეთით სხვა იურიდიული პირის მიერ მომზადებული საექსპერტო დასკვნით.

12. დარგობრივი უნარების ორგანიზაციის უარყოფითი რეკომენდაციის შემთხვევაში, შესაბამისად მაკოორდინირებელ უწყებას/ინიციატორს წარედგინება შენიშვნები სტანდარტის პროექტსა და თანდართულ დოკუმენტებთან დაკავშირებით. დადებითი რეკომენდაციის შემთხვევაში სტანდარტის პროექტი წარედგინება მაკოორდინირებელ უწყებას დასამტკიცებლად.

13. სტანდარტის პროექტის წარდგენის დღიდან დარგობრივი უნარების ორგანიზაციის მიერ დადებითი/უარყოფითი რეკომენდაციის გაცემის მომენტამდე პერიოდი არ უნდა აღემატებოდეს 6 თვეს.

**მუხლი 7. სტანდარტის დამტკიცება, რეგისტრაცია და გამოქვეყნება**

1. დარგობრივი უნარების ორგანიზაციის დადებითი რეკომენდაციის საფუძველზე, სტანდარტი მტკიცდება მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

2. მაკოორდინირებელი უწყება უზრუნველყოფს დამტკიცებული სტანდარტის რეგისტრაციას სტანდარტების რეესტრში და მის გამოქვეყნებას ოფიციალურ ვებგვერდზე. სტანდარტების რეესტრის წარმოების წესი და პირობები განისაზღვრება მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

3. მაკოორდინირებელი უწყება უზრუნველყოფს სტანდარტების რეესტრის საჯაროობას და და მასში რეგისტრირებული სტანდარტების ხელმისაწვდომობას ნებისმიერი პირისთვის.

**მუხლი 8. სტანდარტის შემუშავების მეთოდოლოგია**

1. სტანდარტის შემუშავება უნდა მოხდეს მაკოორდინირებელი უწყების/ინიციატორის მიერ შექმნილი ან საერთაშორისოდ აპრობირებული მეთოდოლოგიის გამოყენებით.

2. სტანდარტის შემუშავების მეთოდოლოგია შესაძლებელია ითვალისწინებდეს დაკუმის, ფუნქციური ანალიზის, დელფის მეთოდებს ან/და თვისებრივი ან რაოდენობრივი კვლევის, მათ შორის ხელოვნური ინტელექტის გამოყენებით დიდი „მონაცემების ანალიზის“ და სხვა მეთოდებს.

3. ინიციატორი უფლებამოსილია, სურვილის შემთხვევაში, სტანდარტი შეიმუშავოს მაკოორდინირებელი უწყების მიერ განსაზღვრული მეთოდოლოგიის გამოყენებით.

**მუხლი 9. სტანდარტის სტრუქტურა და შინაარსი**

1. სტანდარტი უნდა მოიცავდეს შემდეგ ინფორმაციას:

ა) სტანდარტის დასახელება ქართულ და ინგლისურ ენებზე;

ბ) სტანდარტის სარეგისტრაციო ნომერი;

გ) „დასაქმების საერთაშორისო სტანდარტული კლასიფიკატორის“ ISCO-08, ეკონომიკური საქმიანობის სახეების შესახებ საქართველოს ეროვნული კლასიფიკატორის (NACE 2:0) კოდი, რომელსაც შეესაბამება სტანდარტი;

დ) დასაქმების სფეროს აღწერა;

ე) დასაქმების შესაძლებლობები;

ვ) შესაბამის პროფესიასთან დაკავშირებული ამოცანები და მოვალეობები;

ზ) პროფესიული მოთხოვნები და პიროვნული თვისებები;

თ) პროფესიასთან ასოცირებული მასალები, ხელსაწყო-იარაღები, დანადგარები;

ი) სტანდარტის მოქმედების ვადა;

კ) სტანდარტის ინიციატორი.

ლ) მაკოორდინირებელი უწყების მიერ განსაღვრული სხვა ინფორმაცია.

2. სტანდარტის ნაწილი უნდა იყოს შეფასების სტანდარტი, რომელიც მოიცავს:

ა) მითითებებს შესაფასებელი პირისა და შემფასებლისთვის;

ბ) შეფასების პროცედურას;

გ) შეფასების კრიტერიუმებს;

დ) რეგულირებადი პროფესიის შემთხვევაში, ინფორმაციას აუცილებელი წინმსწრები განათლებისა და სხვა მახასიათებლების თაობაზე;

ე) მაკოორდინირებელი უწყების მიერ განსაზღვრულ სხვა ინფორმაციას.

3. სტანდარტი შესაძლოა მოიცავდეს შესაბამის პროფესიასთან დაკავშირებული ცოდნის, უნარების და პასუხისმგებლობების შესახებ ინფორმაციას.

**მუხლი 10. ელექტრონული სისტემა**

1. ამ წესით განსაზღვრული სტანდარტის შემუშავების/მასში ცვლილების შეტანის/გეგმიური გადახედვის/სტანდარტის გაუქმების შესახებ საქმისწარმოება ხორციელდება ელექტრონული სისტემის გამოყენებით.

2. მაკოორდინირებელი უწყება უზრუნველყოფს სტანდარტის შემუშავების/მასში ცვლილების შეტანის/გეგმიური გადახედვის/სტანდარტის გაუქმების შესახებ საქმისწარმოების პროცესში გამოცემული დასკვნების/გადაწყვეტილებების ასახვას ელექტრონულ სისტემაში.

3. ელექტრონული სისტემის შექმნის, მართვისა და ადმინისტრირების წესი მტკიცდება მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

4. ელექტრონულ სისტემაში სტანდარტის მოძიება მინიმუმ შესაძლებელი უნდა იყოს მისი სახელწოდების ან/და მინიჭებული სარეგისტრაციო ნომრის/კოდის მეშვეობით.

**მუხლი 11. სტანდარტის შემუშავების საგამონაკლისო შემთხვევები**

1. სტანდარტი შესაძლებელია შემუშავდეს პროფესიული საგანმანათლებლო სტანდარტის ფარგლებში, თუ შესაბამის პროფესიაში/დარგში არ არსებობს სტანდარტი, მაკოორდინირებელი უწყება არ გეგმავს/არ მუშაობს აღნიშნული სტანდარტის შემუშავებაზე/არ არსებობს ინფორმაცია ინიციატორის მიერ სტანდარტის შემუშავების თაობაზე, თუ:

ა) შრომის ბაზარზე არსებობს მოთხოვნა კონკრეტული კვალიფიკაციის ადამიანურ რესურსზე;

ბ) არსებობს შესაბამისი ადამიანური რესურსის მომზადების საერთაშორისო ტენდენცია/შესაბამისი საერთაშორისო კვალიფიკაცია;

გ) აღნიშნული მიზნად ისახავს ინოვაციების ხელშეწყობას;

დ) ნებისმიერ სხვა შემთხვევაში არსებობს შესაბამისი დასაბუთება.

2. ამ მუხლის პირველი პუნქტით გათვალისწინებულ შემთხვევებში სტანდარტის შემუშავების უფლებამოსილება აქვს:

ა) სსიპ - ინოვაციებისა და ტექნოლოგიების სააგენტოს;

ბ) სსიპ - აწარმოე საქართველოში;

გ) საქართველოს კანონმდებლობით განსაზღვრული სხვა უფლებამოსილი ორგანო.

3. სტანდარტის პროექტის ამ მუხლის შესაბამისად შემუშავების შემთხვევაში, სტანდარტის პროექტი, მისი დამტკიცების მიზნით წარედგინება სსიპ - განათლების ხარისხის განვითარების ეროვნულ ცენტრს (შემდგომში - ცენტრი). სტანდარტის პროექტი მტკიცდება პროფესიული საგანმანათლებლო სტანდარტის შემუშავების, განვითარებისა და დამტკიცების წესის შესაბამისად.

4. ამ მუხლის შესაბამისად დამტკიცებული სტანდარტის რეესტრში რეგისტრაციისა და მაკოორდინირებელი უწყების ვებგვერდზე გამოქვეყნების მიზნით, ცენტრი, სტანდარტის დამტკიცებისთანავე, უზრუნველყოფს მაკოორდინირებელი უწყებისთვის მის გადაგზავნას.

**თავი IV**

**სტანდარტის გეგმიური გადახედვა, სტანდარტში ცვლილების შეტანა, სტანდარტის გაუქმება**

**მუხლი 12. სტანდარტის გეგმიური გადახედვა**

1. სტანდარტი ექვემდებარება გეგმიურ გადახედვას მისი დამტკიცებიდან/მასში ბოლო ცვლილების განხორციელებიდან 5 წელიწადში ერთხელ, თუ თავად სტანდარტით არ არის განსაზღვრული განსხვავებული ვადა.

2. სტანდარტის გეგმიური გადახედვის მიზნით მაკოორდინირებელი უწყება უზრუნველყოფს სტანდარტის საჭიროების შეფასებას ამ წესის მე-4 მუხლით განსაზღვრული სტანდარტის შემუშავების საჭიროების შეფასებისთვის დადგენილი წესით და შესაბამისი დასკვნის დარგობრივი უნარების ორგანიზაციისთვის წარდგენას.

3. სტანდარტის საჭიროების შეფასების საფუძველზე მაკოორდინირებელი უწყების მიერ წარდგენილი სტანდარტის საჭიროების თაობაზე დასკვნა შეიძლება ითვალისწინებდეს, რომ:

ა) არსებობს არსებული სტანდარტის საჭიროება, მასში ცვლილების შეტანის გარეშე;

ბ) არსებობს არსებული სტანდარტის განახლების/მასში ცვლილების შეტანის საჭიროება;

გ) არ არსებობს არსებული სტანდარტის საჭიროება.

4. ამ მუხლის მე-3 პუნქტის „ბ“ქვეპუნქტით განსაზღვრულ შემთხვევებში, დარგობრივი უნარების ორგანიზაციისთვის წარდგენის დასკვნას უნდა დაერთოს სტანდარტის ცვლილების პროექტი.

5. დარგობრივი უნარების ორგანიზაცის იხილავს მაკოორდინირებელი უწყების მიერ წარდგენილ დასკვნას და თანდართულ დოკუმენტაციას და გასცემს დადებით ან უარყოფით რეკომენდაციას.

6. ამ მუხლის მე-3 პუნქტის „ბ“ და „გ“ ქვეპუნქტებით განსაზღვრულ შემთხვევებში, დარგობრივი უნარების ორგანიზაციის დადებითი რეკომენდაცია არის სტანდარტში ცვლილების შეტანის/მისი გაუქმების საფუძველი.

**მუხლი 13. სტანდარტში ცვლილების შეტანა/სტანდარტის გაუქმება**

1. სტანდარტში ცვლილების შეტანის/სტანდარტის გაუქმების საფუძველი შეიძლება იყოს:

ა) ინიციატორის დასაბუთებული შუამდგომლობა;

ბ) მაკოორდინირებელი უწყების დასაბუთებული ინიციატივა;

გ) სტანდარტის გეგმიური განხილვის შედეგები.

2. ამ მუხლის „ა“ და „ბ“ ქვეპუნქტებით განსაზღვრულ შემთხვევებში, შესაბამისად ინიციატორი/მაკოორდინირებელი უწყება უზრუნველყოფს სტანდარტის საჭიროების შეფასებას ამ წესის მე-4 მუხლით განსაზღვრული სტანდარტის შემუშავების საჭიროების შეფასებისთვის დადგენილი წესით და შესაბამისი დასკვნის დარგობრივი უნარების ორგანიზაციისთვის წარდგენას.

3. სტანდარტში ცვლილების შეტანის შესახებ დასკვნასთან ერთად დარგობრივ გაერთიანებას წარედგინება სტანდარტის ცვლილების პროექტი.

4. სტანდარტში ცვლილების შეტანის/სტანდარტის გაუქმების შესახებ დასკვნა დარგობრივი უნარების ორგანიზაციის მიერ განიხილება სტანდარტის შემუშავების, განხილვისა და დამტკიცებისათვის ამ წესით განსაზღვრული მოთხოვნების შესაბამისად.

5. სტანდარტში ტექნიკური სახის ცვლილებები ხორციელდება ამ წესით გათვალისწინებული სტანდარტის შემუშავებისა და განხილვისათვის დადგენილი პროცედურების გავლის გარეშე, მაკოორდინირებელი უწყების ინდივიდუალური ადმინისტრაციულ-სამართლებრივი აქტით.

**თავი V**

**გარდამავალი დებულებები**

**მუხლი 14. გარდამავალი დებულებები**

1. მაკოორდინირებელმა უწყებამ ამ წესით გათვალისწინებული ელექტრონული სისტემის შექმნა უზრუნველყოს ამ დადგენილების ძალაში შესვლიდან არაუგვიანეს ------------------------------- ვადაში.

2. ელექტრონული სისტემის შექმნამდე ამ წესით გათვალისწინებული საქმისწარმოება ხორციელდება მატერიალური სახით.

3. მაკოორდინირებელმა უწყებამ ამ წესით განსაზღვრული სამართლებრივი აქტების გამოცემა უზრუნველყოს ამ დადგენილების ძალაში შესვლიდან არაუგვიანეს ------------------------------- ვადაში.

**განმარტებითი ბარათი**

**„პროფესიის სტანდარტის/პროფესიის სტანდარტების შემუშავებისა და დამტკიცების წესის განსაზღვრის შესახებ“ საქართველოს მთავრობის დადგენილების პროექტთან დაკავშირებით**

**ინფორმაცია დადგენილების პროექტთან დაკავშირებით**

წარმოდგენილი დადგენილების პროექტი შემუშავებულია ,,პროფესიული განათლების შესახებ“ საქართველოს კანონის 21-ე მუხლის ,,მ“ ქვეპუნქტით გათვალისწინებული ვალდებულების შესრულების მიზნით და არეგულირებს პროფესიის სტანდარტის/პროფესიის სტანდარტების შემუშავების, არსებულ სტანდარტში ცვლილების შეტანის, სტანდარტის დამტკიცებისა და მისი გაუქმების წესებს და პროცედურებს.

წარმოდგენილი პროექტით განსაზღვრული, პროფესიული სტანდარტების შემუშავების საქართველოსთვის ახალი მიდგომის განსაზღვრის მიზეზად შეიძლება დასახელდეს შემდეგი: უმუშევრობის შემცირების და დასაქმების ზრდის მიმართულებით ეფექტიანი სახელმწიფო პოლიტიკის განსახორციელებლად, მნიშვნელოვანია უნარების მოთხოვნისა და მიწოდების შესაბამისობაში მოყვანა, რაც დიდწილად პროფესიული განათლების ეფექტიანობაზეა დამოკიდებული. საქართველოში ჩატარებული უამრავი კვლევის შედგების გათვალისწინებით შეიძლება ითქვას, რომ დამსაქმებლებიც და დასაქმების მაძიებლებიც პროფესიული პროგრამების კურსდამთავრებულთა პროფესიონალიზმის ნაკლებობას, პრაქტიკული საქმიანობისთვის საჭირო უნარების დაბალ დონეს ან სრულიად არარსებობას ასახელებენ**.**

,,პროფესიული განათლების შესახებ“ საქართველოს კანონის თანახმად პროფესიის სტანდარტი არის კონკრეტულ პროფესიასთან დაკავშირებული ამოცანებისა და მოვალეობების ერთობლიობა, შესაბამისად პროფესიის სტანდარტის შინაარსი და თვისობრივი ხარისხი ზემოქმედებას ახდენს პროფესიული განათლების ხარისხზე და შედეგებზე.

აღსანიშნავია, რომ 2013-2018 წლებში შემუშავებული და დამტკიცებულია 200-მდე პროფესიული სტანდარტი ყველაზე მოთხოვნად პროფესიაზე. პროცესში ჩართული იყო განათლებისა და დარგის 120 ექსპერტი საქართველოს წამყვანი კომპანიებიდან და პროფესიული ასოციაციებიდან. შეიქმნა დარგობრივი საბჭოები თერთმეტი მიმართულებით (97 წევრი). პროფესიული განათლების რეფორმის სტრატეგია (2013-2020) ითვალისწინებდა დარგობრივი საბჭოების ფუნქციონირების ეფექტურობის გაზრდას მათი გაფართოებული მანდატით, განახლებული რეგულაციებითა და წევრთა გაზრდილი შესაძლებლობით, თუმცა 2017 წლიდან საბჭოების განახლებული შემადგენლობები აღარ დამტკიცებულა და ეს ორგანოები ამჟამად აღარ ფუქნციონირებს. სტანდარტების შემუშავების პროცესი 2018 წლიდან შეჩერებულია.

მოქმედი პროფესიული სტანდარტების და სტანდარტების პროექტების მომზადების კრიტიკა ძირითადად შეეხება:

* პროფესიის სტანდატების მომზადებით და დამტკიცებით უფრო მეტად საგანმანათლებლო სექტორია დაინტერესებული, რადგან პროფესიის სტანდარტი საგანმანათლებლო სტანდარტების, და შესაბამისად საგანმანათლებლო პროგრამების მომზადების საფუძველია; კერძო სექტორის მითითებით, კერძო სექტორი თითქმის არ იყენებს პროფესიის სტანდარტებს, ან ძალიან შეზღუდული ფორმით.
* მათ არაერთგვაროვან ხარისხს -ზოგიერთი მათგანი ვიწრო მიმართულებით დეტალურად არის გაშლილი, სპეციფიკური სამუშაოს ძალიან მცირე ნაწილს უკავშირდება**,** ზოგი კი -კრებითი და განზოგადებულია;
* ინოვაციების დანერგვისა და პროფესიის განვითარების შესაბამისად განახლების პროცესის მოუქნელობას;
* ზოგჯერ პროფესიის ძირითადი ფუნქციების, ამოცანებისა და სამუშაო პროცესებისთვის საჭირო ცოდნის, უნარ-ჩვევებისა და შესაძლებლობების შეუსაბამობას წარმოებაში დანერგილ პროცესებსა და პროცედურებთან, ან/და თანამედროვე ტექნოლოგიებთან, პროდუქციის ხარისხის სტანდარტებთან;
* სტანდარტის განზოგადებულ და მრავლისმომცველი განმარტებებს, კონკრეტიკის და მკაფიოობის ნაკლებობას, სტანდარტების არქმის სირთულეს და მოცულობას;
* სტანდარტების შემუშავების დარგში გახანგრძლივებულ პერიოდსა და დამტკიცების ბიუროკრატიული პროცედურების მოუქნელობა;
* სოციალური პარტნიორების ნაკლებად აქტიურად მონაწილეობას პროფესიული განათლების პოლიტიკის ჩამოყალიბებისა და სტანდარტების შემუშავების პროცესებში.

კერძო სექტორისთვის მნიშვნელოვანია პროფესიული სტანდარტების შემუშავების, პროფესიული განათლებისა და კვალიფიკაციის ამაღლების პროცესში მეტი კოორდინაცია და ჩართულობა. პროფესიული უნარების შესაბამისობაში მოყვანის პრობლემის მოსაგვარებლად მეწარმეები ითხოვენ ნათლად დაინახონ, რომ მათ მიერ პროფესიულ განათლებაში ინვესტიცია არის ბიზნესისთვის ხელშესახები შედეგების მომტანი და გამართლებული. ამავდროულად მათ კარგად ესმით, რომ გარკვეული დრო არის საჭირო ამ ინვესტიციიდან ამონაგების მისაღებად. ზოგიერთი ინდუსტრია ხაზს უსვამს როგორც პროფესიული საგანმანათლებლო დაწესებულებების, ისე დამსაქმებლების პოტენციალის განვითარების საჭიროებას. გარკვეული ინდუსტრიების მხრიდან წამოსული კრიტიკა კი, შეეხება შემდეგ საკითხვებს: სტანდარტი ზღუდავს პროფესიაში შესვლის მოქნილობას, ვერ ადასტურებს ნაკლებად სტრუქტურირებული/ არაფორმალური ფორმებით მიღებულ სწავლას და შრომის ბაზარზე მომხდარ ცვლილებზბე ძალიან ნელა რეაგირებს. პროფესიის სტანდარტები სამუშაოზე დეფუძნებული სწავლების პრაქტიკის ნაწილში არ არის ავთენტური ან მხოლოდ სპეციფიკური სამუშაოს ძალიან მცირე ნაწილს უკავშირდება. არის მოსაზრებები, რომ პროფესიული სტანდარტების განვითარება არის საჭირო იმისათვის, რომ პროფესიულმა საგანმანათლებლო დაწესებულებებმა სტუდენტები მოამზადონ ფართო სპექტრის კარიერული ზრდისა და პროფესიული განვითარებისთვის. ბიზნესის წარმომადგენლებსა და მათ რეპრეზენტატორებს მიაჩნიათ, რომ პროფესიის სტანდარტი, უნდა შემუშავდეს მხოლოდ სექტორის, პროფესიისა და სამუშაოს ანალიზის საფუძველზე დამსაქმებლების და დარგის სპეციალისტების ჩართულობით. ასევე, მნიშველოვნია, რომ პროფესიის სტანდარტები იყოს განახლებადი პროფესიების განვითარებისა და ინოვაციური ტენდენციების შესაბამისად. ეს იქნება ეფექტური გზა საგანმანათლებლო პროგრამების შრომის ბაზრის მოთხოვნებთან შესაბამისობაში მოსაყვანად, რაც ამავდროულად სწრაფად ცვალებადი ტექნოლობის პირობებში, საგანმანათლებლო პროცესის დაგეგმვა-განხორციელების მოქნილობასაც შეუწყობს ხელს.

ამდენად, მნიშვნელოვანია, რომ კერძო სექტორს წამყვანი ფუნქცია ჰქონდეს პროფესიული სტანდარტების მომზადების პროცესში.

ყოველივე ზემოაღნიშნულის გათვალისწინებით, წარმოდგენილი დადგენილების პროექტი ითვალისწინებს პროფესიული სტანდარტის მომზადების შემდეგ სტრუქტურას.

პროფესიული სტანდარტების მომზადება ძირითადად მოხდება კერძო სექტორის მიერ - ე.წ. ინიციატორის მიერ რომელიც შეიძლება იყოს ნებისმიერი ფიზიკური და იურიდიული პირი, ასევე სახელმწიფო ორგანო. სტანდარტის მომზადების პროცესი იწყება სტანდარტის მომზადების საჭიროების შეფასებით და შესაბამისი დასკვნის მომზადებით, რომელიც ინიციატორის მიერ უნდა წარედგინოს შსაბამის დარგში უფლებამოსილ დარგობრივი უნარების ორგანიზაციას. დარგობრივი უნარების ორგანიზაცია შიძლება იყოს ნებისმიერი პირი, რომელსაც დადგენილებით განსაზღვრული სისტემის მაკოორდინირებელი უწყების მიერ შესაბამისი კრიტერიუმების დაკმაყოფილების საფუძველზე მიენიჭება სტანდარტის შემუშავების საჭიროების შესახებ დასკვნისა და უშუალოდ სტანდარტის პროექტის განხილვის უფლებამოსილება.

როექტის თანახმად დარგობრივი უნარების ორგანიზაცია განიხილავს ინიციატორის მიერ წარდგენილ დასკვნას სტანდარტის შემუშავების საჭიროების თაობაზე და გასცემს დადბით ან უარყოფით რეკომენდაციას. დარგობრივი უნარების ორგანიზციის დადებითი რეკომენდაცის დასკვნის შემთხვევაში, სისტემის მაკოორდინირებელი უწყების სამართლებრივი აქტით მტკიცდება შესაბამისი დასკვნა და ინიციატორს განესაზღვრება ვადა სტანდარტის პროექტის წარმოსადგენად.

დადგენილების პროექტით განსაზღვრული მოთხოვნების გათვალისწინებით ინიციატორის მიერ შემუშავებულ და წარდგენი სტანდარტის პროექტს ასევე განიხილავს დარგობრივი უნარების ორგანიზაცია და ასევე გასცემს დადებით ან უარყოფით რეკომენდაციას. დადებითი რეკომენდაციის შემთხვევაში სტანდარტი მტკიცდება სისტემის მაკოორდინირებელი უწყების სამართლებრივი აქტით და ქვეყნდება ამავე უწყების მიერ ადმინისტრირებულ ვებგვერდზე, რომელიც საჯარო და ხელმისაწვდომია ნებისმიერი პირისთვის.

დადგენილების პროექტი ითვალისწინებს სტანდარტების შმუშავების პროცესში კერძო სექტორის მონაწილეობის წახალისების მექნიზმებს, კერძოდ ადგენს, რომ სტანდარტის შემუშავების პროცესის ფინანსური ნაწილის თანადაფინანსება შსაძლებელია მოხდეს სისტემის მაკოორდინირებელი უწყების ბიუჯეტიდან, რისთვისაც სისტემის მაკოორდინირებელი უწყება განსაზღვრავს სტანდარტის შემუშავებისთვის ინიციატორის მიერ გასაწევი/გაწეული ხარჯების მაკოორდინირებელი უწყების ბიუჯეტიდან თანადაფინანსების წესს და პირობებს.

ყოველივე ზემოაღნიშნული წარმოადგენს პროფესიის სტანდარტის შემუშავების და დამტკიცების სტანდარტულ გზას, თუმცა პროექტით გათვალისწინებულია სტანდარტის შემუშავების საგამონაკლისო შემთხვევები და დადგენილია რომ: სტანდარტი შესაძლებელია შემუშავდეს პროფესიული საგანმანათლებლო სტანდარტის ფარგლებში, თუ შესაბამის პროფესიაში/დარგში არ არსებობს სტანდარტი, მაკოორდინირებელი უწყება არ გეგმავს/არ მუშაობს აღნიშნული სტანდარტის შემუშავებაზე/არ არსებობს ინფორმაცია ინიციატორის მიერ სტანდარტის შემუშავების თაობაზე, თუ:

ა) შრომის ბაზარზე არსებობს მოთხოვნა კონკრეტული კვალიფიკაციის ადამიანურ რესურსზე;

ბ) არსებობს შესაბამისი ადამიანური რესურსის მომზადების საერთაშორისო ტენდენცია/შესაბამისი საერთაშორისო კვალიფიკაცია;

გ) აღნიშნული მიზნად ისახავს ინოვაციების ხელშეწყობას;

დ) ნებისმიერ სხვა შემთხვევაში არსებობს შესაბამისი დასაბუთება.

ამასთან განსაზღვრულია, რომ აღნიშნული საგამონაკლისო წესით სტანდარტის შმუსავებაზე უფლებამოსილ სუბიექტები არიან სსიპ - ინოვაციებისა და ტექნოლოგიების სააგენტო, სსიპ - აწარმოე საქართველოში და კანონმდებლობით განსაზღვრული სხვა პირები. აღნიშნული წესით შემუშავებული სტანდარტი არ გადის განხილვის პროცედურას დარგობრივი უნარების ორგანიზაციაში და პირდაპირ დასამტკიცბლად წარედგინება სსიპ - განათლების ხარისხის განვიტარების ეროვნულ ცენტრს, რომელიც დამტკიცებულ სტანდარტს გამოსაქვეყნებლად უგზავნის სისტემის მაკოორდინირებელ უწყებას.

დადგენილების პროექტით ასევე განსაზღვრულია სატანდარტის გეგმიური გადახედვის, სტანდარტში ცვლილებების შეტანის და სტანდარტის გაუქმების მარეგულირებელი ნორმები.

პროექტის გარდამავალი დებულებებით განსაზღვრულია, რომ ამავე დადგენილებით სისტემის მაკორდინირებელი უწყების განსაზღვრამდე, ამ უფლების უფლებამოსილებებს განახორციელებს საქართველოს სავაჭრო-სამრეწველო პალატა.

გარდამავალი დებულებებით ასევე განსაზღვრულია ვადები, რომლის ფარგლებში უნდა მოხდეს პროექტით გათვალისწინებული ელექტრონული სისტემის შექმნა და სამართლებრივი აქტების შემუშავება.

**დადგენილების პროექტის მიღებით გამოწვეული საფინანსო-ეკონომიკური შედეგების გაანგარიშება**

დადგენილების პროექტის მიღება არ იქონიებს გავლენას ბიუჯეტის საშემოსავლო ნაწილზე. დადგენილების პროექტის მიღება იქონიებს გავლენას ბიუჯეტის ხარჯვით ნაწილზე, თუმცა არ გამოიწვევს დამატებითი ასიგნებების გამოყოფას სახელმწიფო ბიუჯეტიდან, ვინაიდან შესაძლებელია მოხდეს სსიპ - განათლების ხარისხის განვითარების ეროვნული ცენტრისთვის ამ დადგენილების მიღებამდე პროფესიული სტანდარტების შემუშავების მიზნით გამოყოფილი სახსრების გადაცემა დადგენილებით გათვალისწინებული მაკოორდინირებელი უწყებისთის.

დადგენილების პროექტის მიღება არ ითვალისწინებს სახელმწიფოს მიერ ახალი ფინანსური ვალდებულებების აღებას.

**დადგენილების პროექტის მოსალოდნელი შედეგები**

წარმოდგენილი დადგენილების პროექტის მიღების შემდეგ პროფესიული სტანდარტების შმუშავება მოხდება ნორმატიული წესით განსაზღვული პროცედურების შესაბამისად, და არა სსიპ - განათლების ხარისხის განვიტარების ეროვნული ცენტრის დირექტორის ინდივიდუალური ადმინისტრაციულ-სამართლებრივი აქტით დადგენილი წესით და უზრუნველყოფილი იქნება სტანდარტების ძირითადი ნაწილის შემუშავება კერძო სექტორისა და დამსაქმებლების მიერ.

**დადგენილების პროექტის განხორციელების ვადები**

დადგენილების პროექტით გათვალისწინებული ღონისძიებები განხორციელდება 2020-2021 წლების განმავლობაში.

**დადგენილების პროექტის ავტორი და წარმდგენი**

დადგენილების პროექტის ავტორი და წარმდგენია საქართველოს განათლების, მეცნიერების, კულტურისა და სპორტის სამინისტრო.